CELEX: 32022D0696
Language: hr
Date: 2022-04-29 00:00:00
Title: Provedbena odluka Komisije (EU) 2022/696 оd 29. travnja 2022. o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (priopćeno pod brojem dokumenta C(2022) 2596) (Vjerodostojan je samo tekst na engleskom i irskom jeziku)

3.5.2022   
               
               
                  HR
               
               
                  Službeni list Europske unije
               
               
                  L 129/37
               
            
         PROVEDBENA ODLUKA KOMISIJE (EU) 2022/696
         оd 29. travnja 2022.
         o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora
         
            
               (priopćeno pod brojem dokumenta C(2022) 2596)
            
         
         (Vjerodostojan je samo tekst na engleskom i irskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno stavak 2. treći podstavak Priloga III.,
         budući da:
         
                     (1)
                  
                  
                     Direktivom 91/676/EEZ utvrđuju se pravila o zaštiti voda od onečišćenja uzrokovanog nitratima iz poljoprivrednih izvora.
                  
               
                     (2)
                  
                  
                     Točkom 2. Priloga III. Direktivi 91/676/EEZ utvrđuje se da države članice koje namjeravaju primjenjivati više stajskoga gnojiva od 170 kg dušika po hektaru (ha) moraju utvrditi količine kojima se ne smije dovesti u pitanje ostvarivanje ciljeva iz članka 1. te direktive. Te se količine moraju opravdati na temelju nepristranih kriterija.
                  
               
                     (3)
                  
                  
                     Komisija je 22. listopada 2007. donijela Odluku 2007/697/EZ (2) o odobrenju odstupanja koje je zatražila Irska u skladu s Direktivom 91/676/EEZ u svrhu dopuštanja, pod određenim uvjetima, primjene stajskoga gnojiva do granične vrijednosti od 250 kg dušika po hektaru godišnje na poljoprivrednim gospodarstvima s najmanje 80 % travnjaka, u okviru irskog programa djelovanja kako ga je Irska provela uredbama Europskih zajednica (o dobrim poljoprivrednim praksama za zaštitu voda) iz 2006. (3).
                  
               
                     (4)
                  
                  
                     Komisija je 24. veljače 2011. donijela Odluku 2011/127/EU (4), kojom je izmijenjena Odluka 2007/697/EZ, a odstupanje produljeno do 31. prosinca 2013., u okviru irskog programa djelovanja kako ga je Irska provela uredbama Europskih zajednica (o dobrim poljoprivrednim praksama za zaštitu voda) iz 2010. (5)
                     
                  
               
                     (5)
                  
                  
                     Komisija je 27. veljače 2014. donijela Provedbenu odluku 2014/112/EU (6) o odobrenju odstupanja koje je zatražila Irska u skladu s Direktivom 91/676/EEZ u svrhu dopuštanja, pod određenim uvjetima, primjene stajskoga gnojiva do granične vrijednosti od 250 kg dušika po hektaru godišnje na poljoprivrednim gospodarstvima s najmanje 80 % travnjaka, u okviru irskog programa djelovanja kako ga je Irska provela uredbama Europskih zajednica (o dobrim poljoprivrednim praksama za zaštitu voda) iz 2014. (7).
                  
               
                     (6)
                  
                  
                     Komisija je 8. veljače 2018. donijela Provedbenu odluku (EU) 2018/209 (8) o odobrenju odstupanja koje je zatražila Irska u skladu s Direktivom 91/676/EEZ u svrhu dopuštanja, pod određenim uvjetima, primjene stajskoga gnojiva do granične vrijednosti od 250 kg dušika po hektaru godišnje na poljoprivrednim gospodarstvima s najmanje 80 % travnjaka, u okviru irskog programa djelovanja kako ga je Irska provela uredbama Europske Unije (o dobrim poljoprivrednim praksama za zaštitu voda) iz 2017. (9). Provedbena odluka (EU) 2018/209 prestala je važiti 31. prosinca 2021.
                  
               
                     (7)
                  
                  
                     Odstupanje odobreno Provedbenom odlukom (EU) 2018/209 odnosilo se 2020. na 6 016 poljoprivrednih gospodarstava, što je približno 4,9 % ukupnog broja poljoprivrednih gospodarstava s pašnim životinjama, 15,9 % ukupnog broja grla stoke i 9,6 % ukupne neto poljoprivredne površine u Irskoj.
                  
               
                     (8)
                  
                  
                     Irska je 14. listopada 2021. Komisiji podnijela zahtjev za produljenje odstupanja na temelju točke 2. treće podtočke Priloga III. Direktivi 91/676/EEZ.
                  
               
                     (9)
                  
                  
                     U skladu s uredbama Europske unije (o dobroj poljoprivrednoj praksi za zaštitu voda) iz 2022. (10) Irska je donijela novi program djelovanja s dodatnim i pojačanim mjerama za usklađivanje s ciljevima Direktive 91/676/EEZ.
                  
               
                     (10)
                  
                  
                     Irska u skladu s člankom 5. stavkom 2. Direktive 91/676/EEZ provodi program djelovanja na čitavom državnom području.
                  
               
                     (11)
                  
                  
                     Podaci koje je dostavila Irska u kontekstu obveze izvješćivanja koje se zahtijeva člankom 10. Direktive 91/676/EEZ pokazuju da je, za razdoblje 2016.–2019., kvaliteta voda uglavnom dobra. S tim u vezi, u 98,5 % svih postaja za praćenje u Irskoj srednja vrijednost koncentracije nitrata u podzemnim vodama bila je niža od 50 mg/l, a u 81,5 % postaja niža od 25 mg/l. U svim postajama za praćenje u Irskoj srednja vrijednost koncentracije nitrata u površinskim vodama bila je niža od 50 mg/l, a u 99,2 % postaja niža od 25 mg/l. Nadalje, u 14 % postaja za praćenje zabilježena je eutrofikacija u površinskim vodama, a u 10 % postaja zabilježen je rizik od eutrofikacije. U 37,5 % postaja za praćenje zabilježeno je povećanje koncentracija nitrata u podzemnim vodama, u 45,5 % koncentracija je bila stabilna, a u 17 % postaja zabilježeno je njezino smanjenje. U 11,1 % postaja za praćenje zabilježeno je povećanje koncentracija nitrata u površinskim vodama, u 86,2 % koncentracija je bila stabilna, a u 2,8 % zabilježeno je njezino smanjenje.
                  
               
                     (12)
                  
                  
                     Broj grla stoke u Irskoj posljednjih se godina povećao. Broj grla stoke povećao se za 4,78 %, broj grla svinja za 2,81 %, a broj grla ovaca za 0,54 % od razdoblja 2012.–2015. do razdoblja 2016.–2019., prateći trendove rasta iz prethodnog razdoblja izvješćivanja. Prosječna količina oslobođenog dušika iz stajskoga gnojiva u razdoblju 2016.–2018. iznosila je 117 kg dušika po hektaru, a u razdoblju 2012.–2015. iznosila je 104 kg dušika po hektaru. Prosječna količina oslobođenog fosfora u razdoblju 2016.–2018. iznosila je 14 kg fosfora po hektaru, a u razdoblju 2012.–2015. iznosila je 15 kg fosfora po hektaru. Prosječna potrošnja dušičnoga kemijskoga gnojiva u razdoblju 2016.–2019. povećala se za 13 % u odnosu na razdoblje 2012.–2015. Prosječna potrošnja fosfornog kemijskoga gnojiva u razdoblju 2016.–2019. povećala se za 24 % u odnosu na razdoblje 2012.–2015. Prosječni višak fosfora u razdoblju 2016. – 2018. iznosio je 23,1 kg fosfora po hektaru, a u razdoblju 2012.–2015. iznosio je 20 kg fosfora po hektaru. Prosječan višak dušika u razdoblju 2016.–2018. iznosio je 62,3 kg dušika po hektaru, a u razdoblju 2012.–2015. iznosio je 44,8 kg dušika po hektaru.
                  
               
                     (13)
                  
                  
                     U Irskoj je 92 % poljoprivrednih zemljišta namijenjeno za travnjake. Ukupno gledano, 67 % površina obrađuje se ekstenzivno, zbog čega imaju nizak prinos i nizak unos gnojiva, 33 % obrađuje se u okviru poljoprivredno-okolišnih programa, a samo 14 % obrađuje se intenzivno. Na 6,6 % poljoprivrednih površina uzgajaju se poljoprivredne kulture. Prosječna potrošnja kemijskih gnojiva na travnjacima iznosi 78,3 kg dušika po hektaru i 8,6 kg fosfora po hektaru.
                  
               
                     (14)
                  
                  
                     Za klimu u Irskoj tipične su ravnomjerno raspoređene padaline tijekom godine i relativno mali godišnji raspon temperatura, zbog čega je ona pogodna za duga razdoblja rasta trave koja na jugozapadu traju 330 dana godišnje, a na sjeveroistoku 250 dana godišnje (11).
                  
               
                     (15)
                  
                  
                     Iz popratnih informacija koje je iznijela Irska vidjeti se da je predložena količina od 250 kg dušika po hektaru godišnje na poljoprivrednim gospodarstvima s najmanje 80 % travnjaka opravdana na temelju nepristranih kriterija, poput dugotrajnog razdoblja rasta i velikog prinosa trave s visokim stupnjem potrošnje dušika.
                  
               
                     (16)
                  
                  
                     Nakon razmatranja zahtjeva Irske u skladu s točkom 2. trećom podtočkom Priloga III. Direktivi 91/676/EEZ te s obzirom na irski program djelovanja zajedno s iskustvom stečenim odstupanjem propisanim Odlukom 2007/697/EZ i provedbenim odlukama 2014/112/EU i (EU) 2018/209, Komisija smatra da količina gnojiva koju je predložila Irska, koje odgovara iznosu od 250 kg dušika po hektaru godišnje, neće dovesti u pitanje ostvarivanje ciljeva iz Direktive 91/676/EEZ ako budu ispunjeni određeni strogi uvjeti koji bi se trebali primjenjivati na poljoprivrednike obuhvaćene odobrenjem.
                  
               
                     (17)
                  
                  
                     S obzirom na podatke iz uvodnih izjava od 11. do 13., trebalo bi postrožiti uvjete predviđene u ovoj Odluci u odnosu na uvjete predviđene u Provedbenoj odluci (EU) 2018/209. Utvrđeni uvjeti te sustavi praćenja i kontrole trebali bi biti dovoljni kako bi se osiguralo da je to odstupanje u skladu s pravno obvezujućim ciljevima Okvirne direktive o vodama (12), sve većim ambicijama Uredbe o raspodjeli tereta (13) te željenim ciljevima europskog zelenog plana u pogledu onečišćenja hranjivim tvarima.
                  
               
                     (18)
                  
                  
                     Trebalo bi poduzeti dodatne mjere u pogledu primjene stajskog i drugih gnojiva. Te bi mjere trebale doprinijeti poboljšanju upravljanja hranjivim tvarima optimiranom gnojidbom i ograničenom uporabom gnojiva. Mjere navedene u ovoj Odluci trebale bi biti dodatak mjerama koje se već primjenjuju u okviru Kodeksa dobre poljoprivredne prakse.
                  
               
                     (19)
                  
                  
                     Godišnje administrativne kontrole i inspekcije na terenu trebalo bi povećati na 10 % poljoprivrednih gospodarstava za koja je izdano odobrenje. Inspekcije na terenu trebale bi se temeljiti na pouzdanoj metodologiji, uključujući procjenu rizika, nasumične kontrole i rezultate kontrola iz prethodnih godina. Nacionalna tijela trebala bi preispitati program poljoprivredne inspekcije koji provode lokalna tijela, kao i sredstva potrebna za provedbu inspekcija. Trebalo bi primijeniti odvraćajuće sankcije (uključujući gospodarske). Trebalo bi poduzeti daljnje korake u vezi s pritužbama ili prijavama građana, nevladinih organizacija ili zviždača o nepridržavanju.
                  
               
                     (20)
                  
                  
                     Irska tijela trebala bi 2023. provesti dvogodišnje preispitivanje kvalitete vode, uključujući koncentraciju nitrata i trofičko stanje. U područjima u kojima podaci o praćenju otkrivaju trendove pogoršanja ili stanje onečišćenja ili rizik od onečišćenja u pogledu koncentracija nitrata ili eutrofikacije, od 2024. najveću dopuštenu količinu gnojiva koja se može primijeniti trebalo bi smanjiti na 220 kg dušika po hektaru.
                  
               
                     (21)
                  
                  
                     Zahtjevi za praćenje koncentracije nitrata i trofičkog stanja u skladu s Direktivom 91/676/EEZ se i dalje primjenjuju. Dvogodišnje preispitivanje trebalo bi se temeljiti na podacima iz ovog praćenja. Bit će potrebno dodatno praćenje i godišnje izvješćivanje u područjima obuhvaćenima odstupanjem.
                  
               
                     (22)
                  
                  
                     Direktivom 2007/2/EZ Europskog parlamenta i Vijeća (14) utvrđuju se opća pravila za uspostavljanje infrastrukture za prostorne informacije u Uniji za potrebe politika Unije u području okoliša te politika ili aktivnosti koje mogu utjecati na okoliš. Ako je primjenjivo, prostorne informacije prikupljene u okviru ove Odluke trebale bi biti u skladu s odredbama te direktive. Kako bi se smanjilo administrativno opterećenje i povećala dosljednost podataka, Irska bi se prilikom prikupljanja potrebnih podataka u skladu s ovom Odlukom trebala koristiti informacijama dobivenima u okviru integriranog administrativnog i kontrolnog sustava uspostavljenog u skladu s glavom V. poglavlja II. Uredbe (EU) br. 1306/2013 Europskog parlamenta i Vijeća (15).
                  
               
                     (23)
                  
                  
                     Odstupanjem predviđenim ovom Odlukom ne dovode se u pitanje obveze Irske da primijeni Direktivu Vijeća 92/43/EEZ (16), uključujući presudu Suda Europske unije u predmetu C-293/17 Coöperatie Mobilisation for the Environment i Vereniging Leefmilieu (17), posebno u pogledu tumačenja članka 6. stavka 3. te direktive.
                  
               
                     (24)
                  
                  
                     Uvjeti utvrđeni u člancima od 6. do 9. ove Odluke obvezni su uvjeti za sva poljoprivredna gospodarstva s travnjacima za koja je izdano odobrenje za odstupanje. Ti se uvjeti stoga smatraju obveznim standardima i zahtjevima utvrđenima u nacionalnom pravu za te subjekte u smislu članaka 12. i 13. Uredbe (EU) 2021/2115 Europskog parlamenta i Vijeća (18).
                  
               
                     (25)
                  
                  
                     Mjere predviđene u ovoj Odluci u skladu su s mišljenjem Odbora za nitrate, osnovanog člankom 9. Direktive 91/676/EEZ,
                  
               DONIJELA JE OVU ODLUKU:
         
            Članak 1.
            Odstupanje
            Odstupanje koje je dopisom od 14. listopada 2021. zatražila Irska kako bi se dopustila primjena veće količine dušika iz stajskoga gnojiva na zemljištu od one predviđene u točki 2. drugoj podtočki prvoj rečenici Priloga III. Direktivi 91/676/EEZ, to jest 170 kg dušika, odobrava se u skladu s uvjetima utvrđenima u člancima od 4. do 12 ove Odluke.
         
         
            Članak 2.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        „trava” znači trajni ili privremeni travnjak koji kao takav postoji manje od četiri godine;
                     
                  
                        (b)
                     
                     
                        „poljoprivredno gospodarstvo s travnjacima” znači gospodarstvo na kojemu je najmanje 80 % poljoprivredne površine dostupne za primjenu gnojiva prekriveno travom;
                     
                  
                        (c)
                     
                     
                        „pašne životinje” znači stoka (uz iznimku teladi za klanje), ovce, jeleni, koze i konji;
                     
                  
                        (d)
                     
                     
                        „parcela” znači pojedinačno polje ili skupina polja koja su homogena s obzirom na poljoprivrednu kulturu, vrstu tla i praksu gnojidbe;
                     
                  
                        (e)
                     
                     
                        „plan gnojidbe” znači unaprijed provedeni izračun o planiranoj upotrebi i dostupnosti hranjivih tvari;
                     
                  
                        (f)
                     
                     
                        „račun gnojidbe” znači bilanca hranjivih tvari koja se temelji na stvarnoj upotrebi i potrošnji hranjivih tvari;
                     
                  
                        (g)
                     
                     
                        „zajedničko zemljište” znači zemljišna parcela koju dvije ili više osoba posjeduju zajednički ili su njihovi udjeli zajedničkog zemljišta određeni i koja je izvorno kupljena od irske zemljišne komisije na temelju Zakona o kupnji zemljišta, uključujući zemljište na kojem dvije ili više osoba imaju pravo na ispašu ili pravo na uzimanje treseta.
                     
                  
         
            Članak 3.
            Područje primjene
            Odstupanje odobreno u skladu s člankom 1. primjenjuje se na poljoprivredna gospodarstva s travnjacima za koje je izdano odobrenje u skladu s člankom 5. („odobrenje”).
         
         
            Članak 4.
            Godišnji zahtjev i obveze
            
               1.   Poljoprivrednici na poljoprivrednim gospodarstvima s travnjacima koji žele da im se izda odobrenje za odstupanje svake godine moraju nadležnim tijelima podnijeti zahtjev za odobrenje za primjenu stajskoga gnojiva koje sadržava do 250 kg dušika po hektaru godišnje. Zahtjev mora sadržavati izjavu da će se poljoprivrednik na poljoprivrednom gospodarstvu s travnjacima podvrgnuti svim kontrolama propisanima u članku 11.
            
            
               2.   Pri podnošenju zahtjeva iz stavka 1. podnositelj zahtjeva pismeno se obvezuje da će ispunjavati uvjete utvrđene u člancima od 6. do 9.
            
         
         
            Članak 5.
            Izdavanje odobrenja
            Odobrenja za primjenu količine stajskoga gnojiva na poljoprivrednim gospodarstvima s travnjacima koja sadržava do 250 kg dušika po hektaru godišnje dodjeljuju se u skladu s uvjetima iz članaka od 6. do 9.
         
         
            Članak 6.
            Uvjeti za primjenu stajskoga gnojiva i ostalih gnojiva
            
               1.   Količina stajskoga gnojiva od pašnih životinja upotrijebljena u godini dana na tlu poljoprivrednih gospodarstava s travnjacima, uključujući gnojivo koje životinje ostavljaju za sobom, ne smije premašivati količinu gnojiva koja sadržava 250 kg dušika po hektaru, podložno uvjetima iz stavaka od 2. do 6. ovog članka. Od 2024. zbog dvogodišnjeg preispitivanja ta najveća količina ne smije premašivati 220 kg dušika po hektaru godišnje u područjima navedenima u članku 12.
            
            
               2.   Ukupni unos dušika ne premašuje predviđene potrebe svakog usjeva za hranjivim tvarima niti najvišu dopuštenu količinu gnojiva koja se upotrebljava na određenom poljoprivrednom gospodarstvu s travnjacima i koja je utvrđena programom djelovanja za nitrate te se uzima u obzir količina dušika dobivena iz tla. Ukupna primjena dušika razlikuje se ovisno o prinosu i produktivnosti travnjaka.
            
            
               3.   Za svako poljoprivredno gospodarstvo s travnjacima treba pripremiti i voditi plan gnojidbe. U planu gnojidbe opisuju se plodored na poljoprivrednom području i planirana primjena stajskog i ostalih gnojiva. Plan je na poljoprivrednom gospodarstvu s travnjacima mora biti dostupan za svaku kalendarsku godinu prije 1. ožujka te godine. Plan gnojidbe obuhvaća barem sljedeće:
               
                           (a)
                        
                        
                           plan plodoreda kojim se utvrđuje:
                           
                                       i.
                                    
                                    
                                       površina travnatih parcela;
                                    
                                 
                                       ii.
                                    
                                    
                                       površina parcela s drugim usjevima;
                                    
                                 
                                       iii.
                                    
                                    
                                       skica na kojoj je prikazana lokacija pojedinih parcela;
                                    
                                 
                     
                           (b)
                        
                        
                           broj grla stoke na poljoprivrednom gospodarstvu s travnjacima;
                        
                     
                           (c)
                        
                        
                           opis sustava nastambi i skladištenja gnojiva, uključujući kapacitet raspoloživog spremnika za gnojivo;
                        
                     
                           (d)
                        
                        
                           izračun dušika i fosfora iz gnojiva proizvedenog na poljoprivrednom gospodarstvu s travnjacima;
                        
                     
                           (e)
                        
                        
                           količinu, vrstu i karakteristike gnojiva otpremljenog s poljoprivrednoga gospodarstva s travnjacima ili dostavljenog na njega;
                        
                     
                           (f)
                        
                        
                           za svaku parcelu, potrebe za dušikom i fosforom koje se predviđaju za usjeve;
                        
                     
                           (g)
                        
                        
                           rezultate analize tla u pogledu stanja dušika i fosfora u tlu ako su dostupni;
                        
                     
                           (h)
                        
                        
                           svojstva gnojiva koje se namjerava koristiti;
                        
                     
                           (i)
                        
                        
                           za svaku parcelu izračun unosa dušika i fosfora s gnojivom;
                        
                     
                           (j)
                        
                        
                           za svaku parcelu izračun unosa dušika i fosfora s kemijskim i drugim gnojivom.
                        
                     Plan gnojidbe revidira se u roku od najviše sedam dana nakon svake promjene u poljoprivrednoj praksi na poljoprivrednom gospodarstvu s travnjacima.
               Računi gnojidbe, uključujući informacije o upravljanju unosima dušika i fosfora te o zbrinjavanju otpadnih voda, pripremaju se i vode za svako poljoprivredno gospodarstvo s travnjacima. Podnose se nadležnom tijelu za svaku kalendarsku godinu do 31. ožujka sljedeće kalendarske godine.
               Program kalcifikacije tla donosi se na temelju plana upravljanja hranjivim tvarima i povezan je s rezultatima analize tla.
            
            
               4.   Stajsko gnojivo ne razastire se u jesen prije sjetve trave.
            
            
               5.   Najmanje 50 % gnojovke proizvedene na poljoprivrednom gospodarstvu s travnjacima primjenjuje se do 15. lipnja. Za sve primjene gnojovke upotrebljava se oprema za primjenu gnojovke s niskim razinama emisija.
            
            
               6.   Količina prinosa na zajedničkim zemljištima mora se regulirati tako da se ne prelazi 50 kg dušika po hektaru. Kemijsko gnojivo nije dopušteno na prostoru zajedničkih zemljišta.
            
         
         
            Članak 7.
            Uvjeti za uzorkovanje i analize tla
            
               1.   Na svakom poljoprivrednom gospodarstvu s travnjacima provode se periodične analize dušika i fosfora u tlu.
            
            
               2.   Za svaku vrstu površine sa sličnim značajkama najmanje jednom u četiri godine provode se uzorkovanje i analiza plodoreda i karakteristika tla.
            
            
               3.   Provodi se najmanje jedna analiza na svakih pet hektara poljoprivrednoga gospodarstva s travnjacima.
            
            
               4.   Rezultati analize dušika i fosfora u tlu dostupni su na zahtjev na poljoprivrednom gospodarstvu s travnjacima.
            
         
         
            Članak 8.
            Uvjeti za gospodarenje zemljištem
            
               1.   Poljoprivrednici koji žele preorati travnjake to su dužni učiniti između 1. ožujka i 31. svibnja.
            
            
               2.   Preoranu travu na svim vrstama tla mora odmah zamijeniti usjev s visokim stupnjem potrošnje dušika, a najkasnije tri tjedna nakon oranja trave.
            
            
               3.   Plodoredi ne uključuju mahunarke ili druge biljke koje vezuju atmosferski dušik. To se, međutim, ne primjenjuje na djetelinu na travnjacima gdje ona pokriva manje od 50 % površine i na druge mahunarke koje su podsijane s travom.
            
            
               4.   Sva nova ponovno zasijana trava na poljoprivrednom gospodarstvu s travnjacima mora sadržavati najmanje 1,5 kg čistog sjemena djeteline po hektaru ili najmanje 2,5 kg peletirane djeteline po hektaru.
            
            
               5.   Parcele moraju biti opremljene ogradama kojima se osigurava minimalna udaljenost od 1,5 metara između stoke i vodotoka, a mjesta za piće postavljaju se na udaljenosti od najmanje 20 metara od vodotoka.
            
         
         
            Članak 9.
            Uvjeti za hranidbu stoke
            Između 15. travnja i 30. rujna svake godine dopušta se najviše 15 % sirovih bjelančevina u koncentratu hrane za pašne životinje.
         
         
            Članak 10.
            Praćenje
            
               1.   Nadležna tijela osiguravaju izradu karata svake godine na kojima je prikazano sljedeće:
               
                           (a)
                        
                        
                           postotak poljoprivrednih gospodarstava s travnjacima u svakom okrugu za koji su izdana odobrenja;
                        
                     
                           (b)
                        
                        
                           postotak grla stoke u svakom okrugu za koji su izdana odobrenja;
                        
                     
                           (c)
                        
                        
                           postotak poljoprivredne površine u svakom okrugu za koji su izdana odobrenja;
                        
                     
                           (d)
                        
                        
                           lokalna upotreba tla.
                        
                     
            
               2.   Nadležna tijela provode praćenje vode u području korijena, površinskih voda i podzemnih voda. Ona također dostavljaju Komisiji podatke o koncentraciji dušika i fosfora u vodi u području korijena i o koncentracijama nitrata u površinskim i podzemnim vodama, kako pod uvjetima odstupanja tako i pod uvjetima bez odstupanja.
            
            
               3.   Praćenje se provodi na zemljištu poljoprivrednoga gospodarstva i na poljoprivrednim slivnim područjima koja su predmet praćenja. Mjesta praćenja reprezentativna su za osnovne vrste tla i razine intenziteta obrade, najčešće prakse gnojidbe te glavne usjeve.
            
            
               4.   Nadležna tijela provode pojačano praćenje voda na poljoprivrednim slivnim područjima koja se nalaze u blizini najosjetljivijih vodnih tijela.
            
            
               5.   Nadležna tijela provode istraživanja o lokalnoj upotrebi tla, plodoredima i poljoprivrednim praksama za poljoprivredna gospodarstva s travnjacima obuhvaćena odobrenjima.
            
            
               6.   Informacije i podaci prikupljeni analizom hranjivih tvari iz članka 7. stavaka 1., 2. i 3. koriste se za izračune, na temelju modela, opsega gubitka nitrata i fosfora s poljoprivrednih gospodarstava s travnjacima obuhvaćenih odobrenjima.
            
         
         
            Članak 11.
            Kontrole
            
               1.   Nadležna tijela provode administrativne kontrole u vezi sa svim zahtjevima za odobrenje za ocjenu usklađenosti s uvjetima utvrđenima u člancima od 6. do 9. Ako se ustanovi da ti uvjeti nisu ispunjeni, zahtjev se odbija, a podnositelj zahtjeva obavješćuje se o razlozima odbijanja. Nadležna tijela svake godine provode administrativne kontrole za barem 10 % poljoprivrednih gospodarstava s travnjacima obuhvaćenih odobrenjima s obzirom na upotrebu zemljišta, broj grla stoke te vrstu, proizvodnju i izvoz stajskoga gnojiva.
            
            
               2.   Nadležna tijela uspostavljaju program za terenske inspekcije poljoprivrednih gospodarstava s travnjacima obuhvaćenih odobrenjima, na temelju rizika te s primjerenom učestalošću, uzimajući u obzir rezultate kontrola prethodnih godina i rezultate općih nasumičnih kontrola pridržavanja zakonodavstva kojim se prenosi Direktiva 91/676/EEZ te sve druge informacije koje bi mogle ukazivati na neusklađenost s uvjetima utvrđenima u člancima od 6. do 9. Terenske inspekcije provode se svake godine na barem 10 % poljoprivrednih gospodarstava s travnjacima obuhvaćenih odobrenjima kako bi se ocijenila usklađenost s uvjetima utvrđenima u člancima od 6. do 9.
            
            
               3.   Ako se bilo koje godine utvrdi da poljoprivredno gospodarstvo s travnjacima obuhvaćeno odobrenjem nije ispunilo uvjete utvrđene u člancima od 6. do 9., nositelj odobrenja kažnjava se u skladu s nacionalnim pravilima te nema pravo na odobrenje naredne godine.
            
            
               4.   Nadležnim se tijelima dodjeljuju potrebne ovlasti i sredstva za provjeru ispunjavanja uvjeta za odobrenja koja se dodjeljuju u skladu s ovom Odlukom radi provjere ispunjavanja uvjeta utvrđenih u člancima od 6. do 9. prije i nakon dodjele odobrenja u skladu s ovom Odlukom.
            
         
         
            Članak 12.
            Dvogodišnje preispitivanje
            
               1.   Nadležna tijela do 30. lipnja 2023., zajedno s izvješćem opisanim u članku 13. iz 2022., podnose prilog koji sadržava rezultate praćenja koncentracija nitrata u podzemnim i površinskim vodama te trofičkog stanja površinskih vodnih tijela, koji se temelji na mreži za praćenje i zahtjevima Direktive 91/676/EEZ o nitratima i koji sadržava barem karte na kojima su prikazana područja s odvodnjavanjem u vode u kojima podaci o praćenju pokazuju:
               
                           (a)
                        
                        
                           prosječne vrijednosti koncentracija nitrata iznad 50 mg/l ili porast koncentracije nitrata u usporedbi s 2021.;
                        
                     
                           (b)
                        
                        
                           stanje koje je „eutrofno” ili koje „može postati eutrofno” uz stabilan trend pogoršanja u usporedbi s 2021.
                        
                     Za vode koje su utvrđene u točki (a) ili (b) prvog podstavka smatra se da su onečišćene, izložene riziku od onečišćenja ili da pokazuju trend pogoršanja. Podaci za procjenu prosječnih vrijednosti obuhvaćaju razdoblje od 1. siječnja 2020. do 31. prosinca 2022. Za procjenu trendova uspoređuju se podaci iz 2021. i 2022.
            
            
               2.   Za izradu priloga iz stavka 1. ovog članka upotrijebljeni podaci uzimaju se iz mreže za praćenje uspostavljene na temelju Direktive 91/676/EEZ.
            
            
               3.   Od 1. siječnja 2024. na područja s odvodnjavanjem u zagađene vode ili vode u kojima postoji rizik od onečišćenja ili u kojima se bilježe trendovi pogoršanja primjenjuju se dodatne mjere u okviru Akcijskog programa za nitrate. Za poljoprivredna gospodarstva kojima je izdano odobrenje u skladu s ovom Odlukom i koja se nalaze na takvim područjima količina stajskoga gnojiva koja se smije upotrijebiti na zemljištu ne smije biti veća od 220 kg dušika po hektaru godišnje.
            
            
               4.   Nadležna tijela do 30. rujna 2023. obavješćuju Komisiju o rezultatima tog dvogodišnjeg preispitivanja, a osobito o površinama i poljoprivrednim gospodarstvima s odobrenjem na kojima je najveća dopuštena količina gnojiva 220 kg dušika po hektaru godišnje te o dodatnim mjerama koje se primjenjuju u okviru Akcijskog programa za nitrate.
            
         
         
            Članak 13.
            Izvješćivanje
            Nadležna tijela moraju svake godine do 30. lipnja Komisiji podnijeti izvješće koje sadržava sljedeće informacije:
            
                        (a)
                     
                     
                        karte koje za svaki okrug prikazuju postotak poljoprivrednih gospodarstava s travnjacima, životinja i poljoprivrednog zemljišta obuhvaćenih odobrenjima te karte o lokalnoj upotrebi tla, kako je navedeno u članku 10. stavku 1.;
                     
                  
                        (b)
                     
                     
                        rezultate praćenja podzemnih i površinskih voda u pogledu koncentracija nitrata i fosfora, uključujući informacije o kretanjima u području voda, kako pod uvjetima odstupanja tako i pod uvjetima bez odstupanja, te učinak odstupanja odobrenog u okviru ove Odluke na kvalitetu vode, kako je navedeno u članku 10. stavku 2.;
                     
                  
                        (c)
                     
                     
                        rezultate praćenja tla u pogledu koncentracija dušika i fosfora u vodi iz tla te u pogledu mineralnog dušika u profilu tla, kako pod uvjetima odstupanja tako i pod uvjetima bez odstupanja, kako je navedeno u članku 10. stavku 2.;
                     
                  
                        (d)
                     
                     
                        sažetak i ocjenu podataka prikupljenih pojačanim praćenjem voda, kako je navedeno u članku 10. stavku 4.;
                     
                  
                        (e)
                     
                     
                        rezultate istraživanja o lokalnoj upotrebi tla, plodoredima i poljoprivrednoj praksi, kako je navedeno u članku 10. stavku 5.;
                     
                  
                        (f)
                     
                     
                        rezultate izračuna, na temelju modela, opsega gubitka nitrata i fosfora, kako je navedeno u članku 10. stavku 6.;
                     
                  
                        (g)
                     
                     
                        ocjenu rezultata administrativnih kontrola i terenskih inspekcija, kako je navedeno u članku 11. stavcima 1. i 2.;
                     
                  
                        (h)
                     
                     
                        trendove u vezi s brojem grla stoke i proizvodnjom stajskoga gnojiva za svaku kategoriju stoke te na poljoprivrednim gospodarstvima s travnjacima kojima je izdano odobrenje;
                     
                  
                        (i)
                     
                     
                        komparativnu analizu kontrola poljoprivrednih gospodarstava s travnjacima obuhvaćenih odobrenjima i poljoprivrednih gospodarstava s travnjacima koja nisu obuhvaćena odobrenjima, uključujući podatke o sljedećem:
                        
                                    —
                                 
                                 
                                    inspekcije na terenu,
                                 
                              
                                    —
                                 
                                 
                                    administrativne kontrole,
                                 
                              
                                    —
                                 
                                 
                                    poljoprivredne inspekcije u pogledu dogovora o višestrukoj sukladnosti,
                                 
                              
                                    —
                                 
                                 
                                    statistiku o nepridržavanju.
                                 
                              
                  Ako je primjenjivo, prostorni podaci sadržani u izvješću u skladu su s odredbama Direktive 2007/2/EZ. Prilikom prikupljanja potrebnih podataka Irska se, prema potrebi, koristi informacijama dobivenima u okviru integriranog administrativnog i kontrolnog sustava uspostavljenog u skladu s člankom 67. stavkom 1. Uredbe (EU) br. 1306/2013.
         
         
            Članak 14.
            Primjena
            Ova se Odluka primjenjuje u kontekstu irskog programa djelovanja kako je proveden u Zakonskom instrumentu br. 113 iz 2022. uredbama Europske unije (o dobroj poljoprivrednoj praksi za zaštitu voda) iz 2022.
            Ova Odluka primjenjuje se do 31. prosinca 2025.
         
         
            Članak 15.
            Adresat
            Ova je Odluka upućena Irskoj.
         
         
            Sastavljeno u Bruxellesu 29. travnja 2022.
            
               
                  Za Komisiju
               
               Virginijus SINKEVIČIUS
               
                  Član Komisije
               
            
         
         
            (1)  SL L 375, 31.12.1991., str. 1.
         
         
            (2)  Odluka Komisije 2007/697/EZ od 22. listopada 2007. o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 284, 30.10.2007., str. 27.).
         
            (3)  Zakonski instrument br. 378 iz 2006.
         
            (4)  Odluka Komisije 2011/127/EU od 24. veljače 2011. o izmjeni Odluke 2007/697/EZ o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 51, 25.2.2011., str. 19.).
         
            (5)  Zakonski instrument br. 610 iz 2010.
         
            (6)  Provedbena odluka Komisije 2014/112/EU od 27. veljače 2014. o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 61, 1.3.2014., str. 7.).
         
            (7)  Zakonski instrument br. 31 iz 2014.
         
            (8)  Provedbena odluka Komisije (EU) 2018/209 оd 8. veljače 2018. o odobravanju odstupanja koje je zatražila Irska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 39, 13.2.2018., str. 5.).
         
            (9)  Zakonski instrument br. 605 iz 2017.
         
            (10)  Zakonski instrument br. 113 iz 2022.
         
            (11)  Teagasc – tijelo za razvoj poljoprivrede i hrane, Irska.
         
            (12)  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1.).
         
            (13)  Uredba (EU) 2018/842 Europskog parlamenta i Vijeća od 30. svibnja 2018. o obvezujućem godišnjem smanjenju emisija stakleničkih plinova u državama članicama od 2021. do 2030. kojim se doprinosi mjerama u području klime za ispunjenje obveza u okviru Pariškog sporazuma i izmjeni Uredbe (EU) br. 525/2013 (SL L 156, 19.6.2018., str. 26.).
         
            (14)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).
         
            (15)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20.12.2013., str. 549.).
         
            (16)  Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7.).
         
            (17)  Predmet C-293/17 Coöperatie Mobilisation for the Environment i Vereniging Leefmilieu (ECLI:EU:C:2018:882).
         
            (18)  Uredba (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013 (SL L 435, 6.12.2021., str. 1.).